У паняцця ёсць і іншыя значэнні, гл. Мроя.

**«Мро́я»** — беларускі рок-гурт.

Гісторыя
--------

Гурт «Мроя» заснаваны ў 1981 годзе студэнтамі другога курса Мінскай мастацкай вучэльні Лявонам Вольскім і Уладзімірам Давыдоўскім. Вольскі спяваў ды граў на польскім сынтэзатары-іёніцы, Давыдоўскі спачатку граў на бас-гітары, потым — на барысаўскай «Фарманце». Неўзабаве да гурта далучыўся школьны знаёмы Давыдоўскага Юрась Ляўкоў, які пачаў граць на бас-гітары. Потым далучыўся аднагрупнік Вольскага Алег Дземідовіч і пачаў граць на барабанах. Гурт спачатку ўзяў назву «Эскалатор». Першы канцэрт адбыўся 7 лістапада 1981 года. Спачатку песні ствараліся і выконваліся па-руску, але паступова гурт перайшоў на беларускія песні. Музычны стыль фармаваўся пад уплывам такіх гуртоў, як «The Beatles» і «Машина времени». Рэпетыцыі праводзіліся спачатку ў цесным пакойчыку ў вучэльні, потым у розных службовых памяшканнях (нават у вёсцы Дзегцяроўка). У 1984 годзе «Мроя» выступіла з вулічным канцэртам у Траецкім прадмесці, на якім прысутнічаў Піт Паўлаў. У 1985 годзе, пасля заканчэння вучэльні Лявона, Уладзіміра і Алега забралі на тэрміновую службу ў войска. Улетку 1986 года гурт сабраўся зноў. На першых этапах гурт запісаў некалькі альбомаў на магнітных касетах, актыўна канцэртаваў, рэпетыцыі праходзілі ў сутарэннях Дому літаратара. У 1987 годзе «Талака» зладзіла паход супраць будаўніцтва Дзвінскай ГЭС, у якім прынялі ўдзел і музыкі «Мроі». За гэты ўдзел іх пазбавілі магчымасці рэпетаваць у Доме літаратара. У 1989 годзе — падчас перабудовы, «Мроя» запісала альбом на перасоўнай студыі «Мелодыя» «Дваццаць восьмая зорка», гукарэжысёрам якога быў Аляксандр Шцільман. Пасля зыходу Уладзіміра Давыдоўскага 10 верасня 1989 года тры гады ў гурце граў Венедыкт Конеў-Пятушкевіч. 24 верасня 1989 года гурт выступіў на фестывалі «Чырвона рута» ў Чарнаўцах, дзе выканалі песні «Шмат», «Аўстралійская полька» ды «Мама-мафія». На працягу 1992—1993 гадоў у гурце змянілася некалькі гітарыстаў, якія не адпавядалі стылістыцы «Мроі». У 1993 годзе пры дапамозе Згуртавання беларусаў свету на кампакт-касетах выйшаў зборнік «Выбраныя песьні 1989—1993», у які ўвайшлі новыя песні. Часткова з-за рознагалоссяў у самім гурце, часткова з-за канкурэнцыі з боку іншых — больш маладых гуртоў у верасні 1994 года ўдзельнікі «Мроі» прыпыняюць працу з-за фармальных прычын. Праз пэўны час было прынятае рашэнне ўзяць назву «N.R.M.» і змяніць музычны стыль.

У 2009 годзе на юбілейным, 20-м «Басовішчы» гурт часова адрадзіўся дзеля выканання некалькіх старых песняў у аўтэнтычнай вопратцы. У гэтым жа годзе «БМА-group» зрабіла перавыданне альбома «Дваццаць восьмая зорка» на CD, у якое ўключыла дзьве дадатковыя песні і відэа з канцэрту ў 1993-м годзе.

Удзельнікі
----------

* Лявон Вольскі — спеў, клавішныя (1981—1994)
* Уладзімір Давыдоўскі — гітара (1981—1989)
* Юрась Ляўкоў — бас-гітара (1981—1994)
* Алег Дземідовіч — барабаны, спеў (1981—1994)
* Сяргей Лоскутаў — барабаны, потым гітара (1981)
* Венедыкт Конеў-Пятушкевіч — гітара (1989—1992)
* Алег Піпін — гітара (1992)
* Леанід Шырын — гітара (ліпень, 1992)
* Віктар Шот — гітара (верасень, 1992)
* Юрась Цянкевіч — перкусія (ад 1992)
* Віктар Смольскі — гітара (1993)
* Піт Паўлаў — гітара (1993—1994)

Храналогія
----------

Дыскаграфія
-----------

### Альбомы

* *Стары храм* (1984 — дэма кампакт-касета, 1986)
* *Зрок* (1987 — кампакт-касета)
* *Студыя БМ* (1988-1989 — кампакт-касета)
* *Дваццаць восьмая зорка* («Мелодыя», 1990, перавыдадзены ў 1997 і 2009)
* *Біяполе* (1991 — кампакт-касета, перавыдадзены ў 1997)

Усе альбомы студыйныя. Першыя два альбомы пазней не выдаваліся.

### Зборнікі

* *Лепшыя песні з праграмаў 1987—1990 гадоў* («Ковчег», 1992)
* *Выбраныя песьні 1989—1993* (ЗБС, 1993)

Супольныя праекты
-----------------

* *Рок супраць рэвалюцыяў* (жывы запіс «Глыток віна і луста хлеба» ды «Дзяўчына з чароўнаю ўсьмешкай», 1993)
* *Генералы айчыннага року* («Я — рок-музыкант», 2004)
* *Чарнобыльскі вецер* («Шмат», 2006)
* *Дыхаць!* («Краіна крывавых дажджоў», 2006)

У праект «Рок супраць рэвалюцыяў» увайшлі дзве песні, якія не трапілі ў альбомы, у запісе ўдзельнічаў Піт Паўлаў.

Узнагароды
----------

* Прыз глядацкіх сымпатый на фэсце «Рок-крок» (1988, Гродна)
* Лаўрэаты фестываля «Тры колеры — 3» (1990)
* Лаўрэаты фестываля «Басовішча» (1991, Польшча)

Зноскі
------

1. ↑  Выява вокладкі альбому на last.fm

Літаратура
----------

* *Дзятліковіч Віктар.* Іх Мроя. Іх N.R.M.. — Мінск: «Сучасны літаратар», 2005. — 320+32 вкл. с.
* *Д.П. А. Адамчык.* «МРОЯ» // Энцыклапедыя беларускай папулярнай музыкі (бел.) / уклад. Дз. Падбярэзскі і інш. — Мінск: Зміцер Колас, 2008. — С. 189–190. — 368 с. — 2 000 экз. — ISBN 978-985-6783-42-8.

Спасылкі
--------

* Сяргей Сахараў. Хроніка гурту «Мроя» //Arche №2/2001. Архівавана 23 лістапада 2004.
* Артыкул пра «Мрою» ў кнізе «Залатыя дыскі беларускага рок-н-рола» на партале **Kamunikat**
* Артыкул пра «Мрою» ў «Залі Славы» парталу Тузін Гітоў
* Гісторыя аднаго фотасэту: Вольскі і гурт «Мроя» ў Менску 80-х(недаступная спасылка) // 34mag.net  (бел.)

|  |  |
| --- | --- |
| ⚙️   Нарматыўны кантроль | VIAF: 239683229 |

| ⛭N.R.M. |
| --- |
| 
* Лявон Вольскі (да 2010)
* Алег Дземідовіч
* Юрась Ляўкоў
* Піт Паўлаў

 |
| Дыскаграфія | 

|  |  |
| --- | --- |
| Студыйныя альбомы | 
* ŁaŁaŁaŁa
* Одзірыдзідзіна
* Pašpart hramadzianina N.R.M.
* Try čarapachi
* Dom kultury
* 06
* Д.П.Б.Ч.

 |
| Зборнікі | 
* Made in N.R.M.
* Akustyčnyja kancerty kanca XX stahodździa
* Spravazdača 1994—2004

 |
| Сінгл | 
* Samotnik

 |
| Трыб’ют | 
* Viza Незалежнай Рэспублікі Мроя

 |

 |
| Звязаныя праекты | 
* Мроя
* Zet
* Крамбамбуля
* Pete-Paff
* Garadzkija

 |